ธ.ก.ส.ยืนยันการปิดบัญชีโครงการรับจำนำข้าว เป็นไปตามมาตรฐานการบัญชี
ธ.ก.ส.ชี้แจงประเด็นบัญชีโครงการรับจำนำข้าวฯ ยืนยันการปิดบัญชีมีคณะทำงานและเป็นไปตามมาตรฐานการบัญชี

นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร เปิดเผยว่า ตามที่อธิบดีกรมบัญชีกลางได้ชี้แจงแล้วว่า รายงานการเงินแผ่นดินที่ตรวจรับรองโดย สำนักการตรวจเงินแผ่นดิน (สตง.) และมีการนำเสนอ สนช. นั้น  ได้มีการดำเนินงานมาตั้งปี 2548  เป็นการรายงานการรับจ่ายเงินคงคลังของรัฐบาล  มีการบันทึกบัญชีเป็นไปตามหลักเกณฑ์ที่กำหนด  ทั้งนี้จะไม่ได้แสดงผลกำไรขาดทุนจากโครงการรับจำนำข้าวแต่อย่างใดนั้น

สำหรับโครงการรับจำนำข้าว เป็นโครงการตามนโยบายรัฐบาล ซึ่งการดำเนินงานเกี่ยวข้องกับหลายหน่วยงานและจะมีการสรุปปิดบัญชีโครงการฯ โดยคณะอนุกรรมการปิดบัญชีโครงการฯ  ซึ่งประกอบด้วยส่วนงานที่เกี่ยวข้องและผู้แทนสภาวิชาชีพบัญชี เป็นอนุกรรมการทำหน้าที่ สรุปภาระหนี้สิน ได้แก่ เงินต้น ดอกเบี้ยและค่าใช้จ่ายต่างๆ ที่เกิดขึ้นจากการดำเนินงานโครงการฯ โดยจะแยกบัญชีออกจากการดำเนินงานปกติของ ธ.ก.ส. ทั้งนี้ การปิดบัญชีดังกล่าว ดำเนินการเป็นไปตามมาตรฐานบัญชีทุกประการ